KIRJALLINEN KYSYMYS P-1870/99 esittäjä(t): Ewa Hedkvist Petersen (PSE) komissiolle. Kuolan niemimaan ydinvoimaloiden turvallisuus vuosituhannen vaihtuessa.



Virallinen lehti nro 219 E , 01/08/2000 s. 0041 - 0042



KIRJALLINEN KYSYMYS P-1870/99 esittäjä(t): Ewa Hedkvist Petersen (PSE) komissiolle (12. lokakuuta 1999) Aihe: Kuolan niemimaan ydinvoimaloiden turvallisuus vuosituhannen vaihtuessa Ruotsin valtiokonttori on jättänyt Ruotsin hallitukselle selonteon riskeistä, joita vuosituhannen vaihtuminen aiheuttaa tärkeimmille yhteiskunnallisille toiminnoille tietokoneohjelmien mukauttamistarpeen takia, ja toimenpiteistä, joita toimintojen turvaaminen edellyttää. Ruotsin ydinvoimaloissa kaikki turvallisuuteen vaikuttavat järjestelmät on varmistettu 1.7.1999. Ydinvoimaloihin liittyvistä riskeistä ei sen sijaan ole tehty arvioita monissa entiseen Neuvostoliittoon kuuluneissa maissa. Kuolan niemimaalla, 500 kilometrin päässä kotiseudultani Norrbottenista, sijaitsee Polyarny Zorin ydinvoimala, joka tuottaa 63 % Kuolan alueella käytettävästä sähköstä. Laitoksen katsotaan kuuluvan kymmenen maailman vaarallisimman ydinvoimalan joukkoon. Jos siellä tapahtuisi onnettomuus vuosituhannen vaihteessa, sillä voisi olla katastrofaaliset seuraukset Barentsin alueen ihmisille ja ympäristölle valtavan pitkälle tulevaisuuteen. Mihin toimiin komissio ryhtyy varmistaakseen, että Venäjä toteuttaa tarpeelliset toimet ydinvoimalaonnettomuuksien välttämiseksi? Margot Wallströmin komission puolesta antama vastaus (23. marraskuuta 1999) Komissio on seurannut vuodesta 1998 lähtien sitä, miten vuoteen 2000 liittyvä ongelma (Y2K-ongelma) voisi vaikuttaa ydinturvallisuuteen ja se on toteuttanut monia toimia sekä kerännyt asiaan liittyvää tietoa. Kansainvälisellä atomienergiajärjestöllä on Y2K-ohjelma, josta tuetaan eri valtioita, muun muassa Venäjää. Järjestö myös koordinoi kansainvälisiä Y2K-turvallisuustoimia. Kesäkuussa vuonna 1998 komissio käsitteli Y2K-ongelmaa kaikkien Euroopan ydinalan sääntelyviranomaisten sekä Venäjän viranomaisen Gosatomnadzorin kanssa. Tammikuussa vuonna 1999 pidetyssä kokouksessa komissio käsitteli jälleen asiaa, pyysi edistymistä koskevia raportteja sekä tarjosi apua. Gosatomnadzor pyysi tämän jälkeen apua Y2K:ta koskevan sääntelymenettelyn luomiseen ja hanke käynnistettiin. Kesäkuussa vuonna 1999 järjestetyssä kokouksessa Gosatomnadzor raportoi jälleen Y2K-tilanteesta Venäjän ydinvoimaloissa. Turvallisuuden kannalta tärkeissä järjestelmissä ei ollut havaittu ongelmia ja Gosatomnadzor suunnitteli toteuttavansa Y2K-tarkastukset ydinvoimaloissa vuoden 1999 toisella puoliskolla. Kuolan voimalan toiminnasta vastaava Rosenergoatom arvioi vähän aikaa sitten voimalan Y2K-valmiuden. Yhdysvaltojen energiaministeriö otti osaa kyseiseen arviointiin tarkkailijana. Arvioinnin aikana todettiin, että Kuolan voimala on edistynyt järjestelmiään koskevien Y2K-vaikutusten arviointiprosessissa. Turvallisuuden kannalta tärkeistä järjestelmistä ei löydetty ongelmia. Eräissä muissa järjestelmissä ongelmia kuitenkin todettiin. Voimala aikoo selvittää merkittävimmät ongelmat ennen vuoden 1999 loppua. Komissio on tehnyt sopimuksen Maailman ydinenergian tuottajien järjestön kanssa ja he vierailivat Kuolan voimalassa äskettäin. Heidän tehtäviinsä kuului voimalan avustaminen varasuunnitelman osalta. Edellä mainitusta käy ilmi, että Venäjän viranomaiset ovat toteuttaneet monia toimia ja komissio kannustaa heitä kehittämään kyseisiä toimia edelleen. On kuitenkin muistettava, että ydinturvallisuus on kansallinen vastuualue ja että voimalan turvallisuudesta ovat vastuussa ydinvoimalan toiminnasta vastaavat sekä Venäjän ydinalan sääntelyviranomaiset, ei komissio.